Лъэпкъ видеонэтынхэр

Мы гъэм япэу къызэрагъэпэща Лъэпкъ видеонэтынхэмкIэ «МЫ» урысейпсо зэпеуэм фрагъэблагъэ.
Зэхьэзэхуэ гъэщIэгъуэным хэтыну гупыж зыщIхэм фи лэжьыгъэ­-хэр бадзэуэгъуэм и 31 пщIондэ къы­фIахынущ. Абы щытекIуэхэр ягъэ­лъэпIэнущ щэкIуэгъуэм и 4-м, ЦIыхубэ ­зэ­къуэтыныгъэм и махуэм, ирихьэ­лIэу. Зэпеуэр къызэзыгъэпэщахэм я мурадщ Урысейм щыпсэу лъэпкъ ­зэ­мы­лIэужьыгъуэхэм я щэнхабзэ ­хъу­гъуэфIыгъуэхэр къагъэнэIуэну, лъэпкъ­хэм яку дэлъ зэпыщIэныгъэхэр ягъэбыдэну.
ЦIыху щхьэхуэхэм я мызакъуэу, зэпеуэм гупхэри, теле, киностудиехэри я зэфIэкI щеплъыж хъунущ. Видео­нэтынхэр IуэхугъуитIым теухуащ: «Урысейм ис лъэпкъхэм яку дэлъ зэгурыIуэныгъэр», «Лъэпкъхэм я щхьэ­хуэ­ныгъэхэр». Езыр-езыру гупыж зы­щIа цIыху щхьэхуэхэм зэхьэзэхуэм хэтынухэм я лэжьыгъэр анимацэ, репортаж е документхэр зи лъабжьэ нэтынхэу ягъэхьэзыру бадзэуэгъуэм и 31 пщIондэ мыконкурс.рф. сайтым ирагъэхьын хуейщ.
ФокIадэм и 15-м щыщIэдзауэ жэп­уэгъуэм и 30 пщIондэ гупыж зыщI дэтхэнэри хэт хъунущ зэпэIэщIэу ирагъэкIуэкIыну цIыхубэ IэIэтым. Нэхъы­бэ къэзыхьращ зи лэжьыгъэр нэхъыфIу къалъытэнур. Апхуэдэу нэ­тын­хэмрэ фильмхэмрэ я фIагъыр зыхуэдэр къагъэлъэгъуэнущ къэп­щытакIуэ гупым хэтхэм. Гулъытэ нэхъыбэ хуащIынущ нэтынхэм лъэпкъ щэнхабзэмрэ лъэпкъхэм я зэкъуэ­тыныгъэмрэ къызэрыхэщым, нэтын­хэм я фIагъым. Зэпеуэм щытекIуэхэм иратынущ дизайнерхэм ягъэхьэзыра «Мы» статуэткэмрэ ахъшэ саугъэтрэ.
Ягъэхьэзырыну лэжьыгъэхэм я ­фIагъым хагъэхъуэн папщIэ зэпеуэр зи жэрдэмхэм ягъэхьэзыращ дерсиплIу зэхэт видеокурс. А мастер-классхэр щызэхуэхьэсащ «Мы» зэ­пеуэм и YouTube-каналымрэ «Ноль Плюс» онлайн-кинотеатрымрэ. Къи­щынэмыщIауэ, киномрэ анимацэмрэ фIыуэ хэзыщIыкI IэщIагъэлIхэм зэ­пеуэм ирагъэхьыну нэтынхэр зэрагъэхьэзырынум теухуа вебинархэр ирагъэкIуэкI.
Зэхьэзэхуэм и зы Iыхьэщ «Фото­флешмоб «МЫ» Iуэхур. Абы хыхьэу зэхуахьэсынущ Урысейм щыпсэу лъэпкъ лIэужьыгъуэхэм я нэхэр къы­щыгъэлъэгъуа сурэтхэр. ИужькIэ абы­кIэ видеонэтын гъэщIэгъуэн зэха­гъэувэжу ИнтернетымкIэ, щIыналъэ, федеральнэ телеканалхэмкIэ зэбг­рагъэкIыну я мурадщ Урысейм ис лъэпкъ­хэм я зэкъуэтыныгъэм «и теп­лъэр» къыщыгъэлъэгъуауэ. Зэхьэзэ­хуэм хэтхэм цIыху щхьэхуэхэм я нэхэр ину къищу сурэт трахыу къызэгъэпэщакIуэхэм хуагъэхьын хуейщ, а нэр зейр зыщыщ лъэпкъыр къагъэлъа­гъуэу. Ар wekonkurs@gmail.com пощ­тымкIэ ирагъэхь хъунущ, «Фото­флешмоб МЫ-2021» жиIэу щхьэхуэу къыхэгъэщауэ.
«Мы» проектыр къыхэзылъхьахэм я къалэн нэхъыщхьэр - Урысейм ис лъэпкъ­хэр нэхъри зэкъуагъэувэнырщ. «Абы и фIыгъэкIэ гъунэгъу лъэпкъхэм я щэнхабзэм теухуауэ нэхъыбэ зэдгъэщIэфынущ, Урысейм ис лъэпкъхэм я теплъэр дуней псом щыдгъэлъэ­гъуэфынущ», - жиIащ проектыр зи жэрдэм Данн Николай. - Къыхэгъэ­щыпхъэщ иджыпсту Урысейм лъэпкъ лIэужьыгъуи 190-м щIигъу зэры­щы­п­сэур. Мыконкурс.рф сайтымкIэ зыхэбгъэгъуазэ хъунущ 2010 гъэм ирагъэ­кIуэкIа къыхэтхыкIыныгъэм тету лъэпкъ щхьэхуэр зэрыхъу бжыгъэм теухуауэ къыщыхьахэм. Апхуэдэу лъэпкъ­хэм ящыщ цIыху щхьэхуэхэм я сурэтхэри зэхуахьэсащ.
Лъэпкъ видеонэтынхэмкIэ «МЫ» ­зэпеуэр къызэрагъэпэщащ «Иджы­рей гъуазджэхэмкIэ федерацэ» жы­лагъуэ зэгухьэныгъэм, «Ноль Плюс» онлайн-кинотеатрым, лъэпкъ Iуэху­хэмкIэ федеральнэ агентствэм. Зэ­хьэзэхуэр Урысей Федерацэм и Президентым и грантым къыпэкIуа ахъшэ саугъэтымкIэ ирагъэкIуэкI.
Лъэпкъ видеонэтынхэмкIэ «МЫ» урысейпсо зэхьэзэхуэм теухуа тхыгъэхэм нэхъ зыубгъуауэ зыщывгъэ­гъуазэ хъунущ мыконкурс.рф ­сайтым.
ТЕКIУЖЬ Заретэ.
